มันนี่ทูเดย์
กรุงไทยจัดสินเชื่อดอกเบี้ยพิเศษ
20 ม.ค. 2559

กรุงไทยจัดสินเชื่อดอกเบี้ยพิเศษ
นายชัยณรงค์ เอื้อสิทธิชัย ผู้ช่วยกรรมการผู้จัดการใหญ่ สายงานกลยุทธ์และผลิตภัณฑ์รายย่อย ธนาคารกรุงไทย เปิดเผยว่า ในโอกาสครบรอบ 50 ปี ธนาคารได้จัดโปรโมชั่นสินเชื่อกรุงไทย Super Easy โดยคิดอัตราดอกเบี้ยพิเศษ 18% ตลอดอายุสัญญา สำหรับลูกค้าที่สมัครใช้บริการ ภายในวันที่ 31 มี.ค.นี้ จากปกติดอกเบี้ย 20% โดยเป็นสินเชื่อที่ให้กับพนักงานที่มีเงินเดือน 2 หมื่นบาทขึ้นไป ให้กู้สูงสุด 5 เท่าของรายได้ สูงสุด 1 ล้านบาท ไม่ต้องมีหลักประกัน รวมทั้งยังได้ออกผลิตภัณฑ์ทางการเงินในรูปเงินฝากประเภทต่างๆ ในอัตราดอกเบี้ยพิเศษ เพื่อให้เหมาะกับแผนการใช้เงินของลูกค้า
ธปท.ประมูลขายพันธบัตร 4.5 หมื่นล้าน
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ออกประกาศกำหนดแผนการออกพันธบัตร ธปท.อายุไม่เกิน 15 วัน ในเดือน ม.ค. 2559 วงเงิน 4.5 หมื่นล้านบาท อายุ 14 วัน มีกำหนดนำออกประมูลขายในวันที่ 2 ม.ค.นี้ กำหนดชำระเงินในวันที่ 26 ม.ค. 2559 และครบกำหนดในวันที่ 9 ก.พ. 2559
ทั้งนี้ คาดว่าสาเหตุที่ ธปท.ออกพันธบัตรล็อตดังกล่าว เพื่อดูดซับสภาพคล่องให้อยู่ในระดับเหมาะสมกับอัตราดอกเบี้ยนโยบายที่ 1.5% อย่างไรก็ดี ในภาวะที่สินเชื่อปล่อยได้ยากขึ้น อาจทำให้ปริมาณสภาพคล่องมากขึ้น ส่งให้ ธปท.ต้องออกพันธบัตรดูดซับอย่างต่อเนื่อง เพื่อไม่ให้เป็นแรงกดดันให้ดอกเบี้ยลดลง